**LĪGUMS**

**Par būvprojekta „Tehniskā projekta izstrāde Smiltenes ielas divlīmeņu pārvada ar pievadiem būvniecībai līdz Smilšu un Kauņas ielu krustojumam Daugavpilī” būvekspertīzes veikšanu**

Daugavpils 2016.gada 14.jūnijā

**Daugavpils pilsētas pašvaldības iestāde “Komunālās saimniecības pārvalde”**, reģistrācijas Nr.90009547852, juridiskā adrese: Saules iela 5a, Daugavpils, LV-5401, turpmāk saukta Pasūtītājs, tā **vadītāja Aivara Pudāna** personā, kurš darbojas uz iestādes nolikuma pamata, no vienas puses, un

**Sabiedrība ar ierobežotu atbildību “Projekts 3”**, reģistrācijas Nr.40003578510, juridiskā adrese: Ūdens iela 12-117, Rīga, LV-1007, turpmāk saukta Izpildītājs, tās **valdes locekļa** **ar tiesībām pārstāvēt kapitālsabiedrību atsevišķi Ģirta Šķupeļa** personā, no otras puses,

pamatojoties uz Daugavpils pilsētas domes iepirkuma komisijas 2016.gada 8.jūnija lēmumu (iepirkumu komisijas sēdes protokols Nr.4) iepirkumā “Būvprojekta „Tehniskā projekta izstrāde Smiltenes ielas divlīmeņu pārvada ar pievadiem būvniecībai līdz Smilšu un Kauņas ielu krustojumam Daugavpilī” būvekspertīzes veikšana”, identifikācijas Nr.DPD 2016/96, noslēdza šādu Līgumu:

**1. Līguma priekšmets**

1.1.Pasūtītājs uzdod un Izpildītājs apņemas veikt būvprojekta “Tehniskā projekta izstrāde Smiltenes ielas divlīmeņu pārvada ar pievadiem būvniecībai līdz Smilšu un Kauņas ielu krustojumam Daugavpilī” būvekspertīzi atbilstoši tehniskās specifikācijas prasībām (līguma 1.pielikums), Finanšu piedāvājumam (līguma 2.pielikums), Personāla sarakstam (līguma 3.pielikums) un Latvijas Republikas būvnormatīvu un citu Latvijas Republikas normatīvo aktu prasībām.

1.2.Pēc darbu pabeigšanas tos pieņem un novērtē saskaņā ar līguma noteikumiem un citiem darba izpildes dokumentiem, sastādot nodošanas – pieņemšanas aktu.

**2. Pasūtītāja tiesības un pienākumi**

2.1.Nodrošināt Izpildītāju ar darba veikšanai nepieciešamo informāciju un tehnisko dokumentāciju.

2.2.Pasūtītājam pēc Izpildītāja darbu pabeigšanas ir jāpieņem tie ar nodošanas – pieņemšanas aktu.

2.3.Pasūtītājs ir atbildīgs par Izpildītāja padarīto darbu apmaksu saskaņā ar šī līguma noteikumiem.

**3. Izpildītāja pienākumi**

3.1.Izpildītājs apņemas veikt līgumā paredzētos darbus, ievērojot spēkā esošo normatīvo aktu prasības.

3.2.Izpildītājs ir pilnība atbildīgs par savlaicīgu un kvalitatīvu darbu izpildi, saskaņā ar līguma nosacījumiem.

3.3.Izpildītājs apliecina, ka ir visas nepieciešamās atļaujas šāda pakalpojuma sniegšanai.

3.4.Izpildītājs ekspertīzes atzinuma sagatavošanas laikā radušos jautājumos nepieciešamības gadījumā risina kopā ar būvprojekta izstrādātāju.

3.5.Darbu izpildes procesā Izpildītājs noformē nepieciešamo dokumentāciju saskaņā ar spēkā esošo Latvijas Republikas likumdošanu, ņemot vēra Pasūtītāja izteiktās piezīmes un iebildumus.

3.6.Pēc darbu pabeigšanas nodot veiktos darbus, sastādot par to attiecīgu pieņemšanas – nodošanas aktu saskaņā ar šī līguma noteikumiem.

3.7.Izpildītājam ir jāaizsargā Pasūtītāja likumīgās intereses līguma priekšmetā minēto darbu gaitā, ka arī darījumos ar trešajām personām un jāievēro konfidencialitāte par saņemto informāciju un dokumentāciju.

3.8.Izpildītājs apņemas jebkurā laikā pēc Pasūtītāja pieprasījuma sniegt atskaiti par darbu gaitu.

3.9.Pirms Pakalpojuma sniegšanas uzsākšanas Izpildītājam 5 (piecu) darba dienu laikā pēc līguma parakstīšanas dienas ir jāiesniedz Pasūtītājam būvprojekta ekspertīzes veikšanas būvspeciālista, kas veiks būvprojekta ekspertīzes vadītāja pienākumus, apdrošināšanas līgums un dokuments, kas apliecina apdrošināšanas prēmijas apmaksu. Minētais līgums jāuztur spēkā visu būvdarbu un garantijas laiku. Noslēdzot būvspeciālista apdrošināšanas līgumu minimālais atbildības limits ir 150000,00 EUR.

**4. Līguma summa un norēķinu kārtība**

4.1.Līguma summa sastāda15000,00 EUR (*piecpadsmit tūkstoši euro 00 centi*) bez PVN. PVN 21% sastāda 3150,00 EUR (*trīs tūkstoši viens simts piecdesmit euro 00 centi*). Līguma summa kopā ar PVN ir 18150,00 EUR (*astoņpadsmit tūkstoši viens simts piecdesmit euro 00 centi*).

4.2.Samaksa par izpildītiem darbiem 100% apmērā no kopējās līguma summas tiek veikta 20 (divdesmit) darba dienu laikā pēc izpildīto dabu akta noformēšanas un pieņemšanas bez iebildumiem no Pasūtītāja puses un attiecīga rēķina piestādīšanas.

**5. Darbu nodošanas – pieņemšanas kārtība**

5.1.Līguma uzdotais darbs ir jāveic 1 (viena) mēneša laikā no līguma parakstīšanas dienas. Izpildītājs iesniedz Pasūtītajam eksperta slēdzienu 3 (trīs) drukātos eksemplāros un 3 (trīs) digitālos datu nesējos.

5.2.Pasūtītājam 3 (trīs) darba dienu laikā no darba nodošanas un pieņemšanas akta saņemšanas jānosūta Izpildītājam parakstīts akts vai motivēts atteikums pieņemt darbu.

5.3.Ja ir saņemts Pasūtītāja motivēts atteikums pieņemt darbu, puses sastāda divpusēju aktu. Trūkumi, ko pieļāvis Izpildītājs, novēršami par Izpildītāja līdzekļiem aktā noteiktajā termiņā un kārtībā.

5.4.Ja Izpildītājs darbu veic pirms termiņa, tam ir tiesības to nodot, bet Pasūtītājam – pirms termiņa pieņemt darbu.

**6. Pušu atbildība un strīdu izšķiršana**

6.1.Ja šī līguma saistības netiek izpildītas vai tās tiek izpildītas nepienācīgi, vainīgā puse ir materiāli atbildīga saskaņā ar Latvijas Republikā spēkā esošajiem normatīvajiem aktiem.

6.2.Ja Izpildītājs neievēro darbu izpildes termiņu, Pasūtītājam maksā soda naudu par katru nokavēto dienu 1% (viens procents) apmērā no līguma summas, bet kopā ne vairāk kā 10% no līguma summas.

6.3.Strīdi šī līgumu sakarā izšķirami pusēm vienojoties, bet, ja tas nav iespējams, strīdus izšķir Latvijas Republikas tiesā.

**7. Citi noteikumi**

7.1.Līgums stājas spēkā ar parakstīšanas brīdi, un ir spēkā līdz līdzēju saistību pilnīgai izpildei.

7.2.Dokumenti, ziņas vai cita korespondence, kas ierakstītā sūtījumā nosūtīta uz Līgumā norādīto līdzēja adresi, uzskatāma par saņemtu 5 (piecas) darba dienas pēc sūtījuma nodošanas pasta iestādē.

7.3.Gadījumā, ja rodas nepārvaramas varas apstākļi, tādi kā, dabas katastrofas, karš, jebkuras militāras akcijas, valsts pārvaldes institūciju rīkojumi, lēmumi vai aizliegumi un citi ārkārtēji apstākļi, kurus līdzēji nevarēja iepriekš paredzēt un novērst ar saviem līdzekļiem, un kas nebija atkarīgi no līdzēju gribas vai ietekmes, līgumsaistību izpildes laiks pagarinās par periodu, kurā pastāv nepārvaramas varas radītie apstākļi.

7.4.Par nepārvaramas varas apstākļu iestāšanos ir nekavējoties, bet ne vēlāk kā 2 darba dienu laikā, rakstveidā jāpaziņo otram līdzējam. Līdzēji konsultējas viena ar otru, lai vienotos par attiecīgiem pasākumiem, kas veicami šādos apstākļos.

7.5.Jebkādas izmaiņas Līgumā var tikt izdarītas tikai pēc abu līdzēju rakstveida vienošanās. Abu līdzēju parakstīta vienošanās par Līguma izmaiņām ir Līguma neatņemama sastāvdaļa.

7.6.Līgums sastādīts uz 3 (trīs) lapām latviešu valodā 2 (divos) eksemplāros ar vienādu spēku – viens Līguma eksemplārs katram līdzējam. Līdzēji apliecina, ka personām, kas paraksta Līgumu ir visas likumiskās un nepieciešamās tiesības, pilnvaras un atļaujas slēgt un parakstīt Līgumu.

**8. Pušu rekvizīti**

|  |  |
| --- | --- |
| **Pasūtītājs:**  Daugavpils pilsētas pašvaldības iestāde  “Komunālās saimniecības pārvalde”,  reģistrācijas Nr.90009547852,  Saules iela 5a, Daugavpils, LV-5401  AS “Citadele banka”, kods PARXLV22,  konts LV05PARX0000850062701  Daugavpils pilsētas pašvaldības iestādes  “Komunālās saimniecības pārvalde”  vadītājs    *(personiskais paraksts)* A.Pudāns | **Izpildītājs:**  SIA “Projekts 3”  reģistrācijas Nr.40003578510,  Ūdens iela 12-117, Rīga, LV-1007  AS [..], kods [..],  konts [..]  SIA “Projekts 3”valdes loceklis ar tiesībām pārstāvēt kapitālsabiedrību atsevišķi  *(personiskais paraksts)* Ģ.Šķupelis |